Torsdag er det et år siden, at Danmark for første gang lukkede ned på grund af coronavirus. Det markerer Aalborg Kommune i fire dage med et lysshow over Limfjorden.

I snart et år har danskerne været vant til nedlukkede butikker, mundbind og afstand. 11. marts 2020 afholdt statsminister Mette Frederiksen første pressemøde om den nedlukning, der sidenhen viste sig at vare noget længere end ventet. For at markere årsdagen og den indsats, aalborgenserne har ydet for at overholde restriktionerne, afholder Aalborg Kommune over fire dage i samarbejde med lyd- og lysfirmaet Profox en lyssætning over Limfjorden. Det oplyser Aalborg Kommune tirsdag i en pressemeddelelse. Ifølge borgmester i Aalborg Kommune Thomas Kastrup-Larsen er årsagen til, at det bliver afholdt over fire dage, at man vil undgå, at folk stimler sammen på havnefronten. - Vi syntes, at det var en god mulighed for at lave en begivenhed, der symboliserer det fællesskab, som har hjulpet os under denne krise. Vi har brug for noget at være fælles om, især i sådan en tid hvor afstanden er et grundvilkår i vores hverdag, fortæller borgmester Thomas Kastrup-Larsen. Lyssætningen kan opleves fra klokken 19 til 23 i perioden 11. marts til 14. marts. Lyssætningen kører i et loop á seks minutters varighed, hvorefter det gentages. -	Idéen er opstået, da vi gerne vil lave noget, folk kan samles om, nu hvor alt, der minder om kultur, stort set er lukket ned. Alle i samfundet har lidt afsavn, men lige nu er der flere steder uenighed og en manglende forståelse af, at pandemien har ramt alle, om det så er sundhedsmæssigt eller økonomisk. Vi synes, at alle fortjener en hyldest i denne tid, fortæller direktør i Profox, Mikkel Rodkjær, til TV2 Nord.